  Виталий Пронин Алигес Ижысь «Эктон корка» студия бертӥз Трансильваниысь Коложвар карысь. Отын ортчиз «Дун-чылкыт Иштванлэн нуналъёсыз» калыккуспо фестиваль.Румынилэн Трансильвания нимаськись люкетаз трос мадьяръёс уло. «Дун-чылкыт Иштванлэн нуналъёсыз» венгеръёс понна валтӥсь шулдыръяськон луэ. Иштван уго - венгеръёслэн нырысетӥ корользы. Со, пе, венгер музъемъёсты одӥг кунэ огазеяз. Соос та нуналэз зэмос фестивальлы пӧрмыто. Озьы ик «Эктон корка» нимысьтыз концерт возьматӥз Шепшисентдёрдь гуртын.«Дун-чылкыт Иштванлэн нуналъёсыз» фестиваль Румыниын туэ 17-тӥ арзэ ортче ни. Котькуд ар татчы люкасько шор но шундыӝужан пал Европаысь выжы калыкъёслэн ансамбльёссы. «Эктон корка» та шулдыръяськонэ нырысетӥзэ вуылӥз. Германиысь, Венгриысь, Словакиысь, Польшаысь, Сербиысь но мукет кунъёсысь фольклор коллективъёсын ӵош Удмуртиысь эктон студия Трансильваниысь гуртъёстӥ ортчиз, концерт возьматъяз. Со сяна, дуннеысь ансамбльёс ог-огзылэн культураосынызы тодматскизы.- Автобусын Венгриысь немец нылэн мынӥ, - вера «Эктон корка» студиысь Татьяна Тихонова. - Телефонам англи кылэ берыктэм «Эмезе» удмурт калык кырӟан шудэ вал. Кылзӥськод-а, юасько солэсь. Кылзӥськиз. Собере мон Богдан Анфиногеновлэн удмурт-ӟуч-англи кырӟанъёсыз сярысь верай на. Со талы копак паймиз. Удмурт кылын но кырӟанъёсты кылзӥськиз на.Фестиваль быдэс арня кыстӥськиз. Коллективъёс асьсэ калыксылэсь дӥсьёссэ возьматӥзы, йӧскалык сиён-юонъёсынызы тодматӥзы, ог-огзылэсь эктонъёссэс дышетӥзы.Озьы ик «Эктон корка» нимысьтыз концерт возьматӥз Шепшисентдёрдь гуртын. Сое радъязы Трансильваниын улӥсь удмурт-венгер кузпалъёс - Настя Дэметэр-Петрова но Миклош Дэметэр."УД"  